 खीर च आक्खेआ जाई सकदा ऐ जे लोक-विश्वासें दे सिरजन दा मूल मकसद भामें किश बी रेहा होऐ पर इंदे पालन राहें मनुक्ख जरूरतमंदें दी मदद-मदाद, जीव कल्याण, लोक-निर्माण सरबंधी कम्म ते पर्यावरण दी सुरक्खेआ उत्साह् ते लगन कन्नै करदा आया ऐ।  इंदी आड़ च गै उसनै समाजक संतुलन बी बनाई रक्खे दा ऐ।  सिद्धे सादे, भोले-भाले ते अनखी सुभाऽ आह्ले डोगरा समाज दी अतिथि सेवा, स्हानमंदी सोच, मिट्ठी सीरत आदि ओह्दियां अपनियां टकोधां न।  लोक परलोक सुआरने दी चैंता, थढ़े-थान्नें ते देह्रे देह्रियें पर मन्नतां मन्नना, भूतें प्रेतें दा डर भै ते चंगे-माड़े भागें दा भुगतान करने सरबंधी विश्वास बी ओह्दे सुभाऽ दियां चेचगियां न।  डोगरा जन-मानस ने मैंतर-तैंतर ते टूनें-टोटकें गी बी अपने जीवन च थाह्र दित्ते दा ऐ।  ऐसे आचरण करने करी जेह्की उसी सुख-शांति ते राहत मिलदी ऐ एह् ओह्दी आस्था दी यथार्थता ऐ।  एह् गल्ल ठीक ऐ जे विज्ञान नै मनुक्खी जीवन गी सुखी बनाने आस्तै नमियां-नमियां खोजां कीतियां न।  दिनें-म्हीनें दा सफर घैंटे-मैंटें च कीता जाई सकदा ऐ।  मीलां दूर बैठे दे बैरी गी तबाह् कीता जाई सकदा ऐ।  दिक्खेआ जा तां एह् सुख-सुवधां उन्नति दा सबूत होने दे कन्नै-कन्नै तबाही-बरबादी दा मूजब बी बनी गेदियां न।  हर पासै खतरा गै खतरा ऐ।  भामें कोई गड्डी पर सुआर ऐ, भामें रेला पर ते भामें ज्हाजै पर।  अपनी सुरक्खेआ गी जकीनी बनाने आस्तै जेह्के अस्तर-शस्तर बनाए गेदे न उंदे अचानक फटी जाने पर लाशें दे सत्थऱ लग्गी सकदे न।  अस्तरें-शस्त्रें दी भऱमार होने ते बे-रोजगारी बदौलत जगह जगह आंतकवाद फैले दा ऐ।  इनें गड्डियें-मोटरें ते बंबें-राकटें दा धूंआं वातावरण गी दूशत करा करदा ऐ।  फलस्वरूप अज्ज जनता रोगें-बमारियें दी शकार ऐ।  एह् सब खतरे अदूं एड्डे-बड्डे पैमाने पर नेईं हे जदूं मजूदा स्हूलतां दस्तयाव नेईं हियां।  अदूं लोक तंदरूस्त ते दीर्घायु होंदे हे। 